1945 Korea delt i to soner som var ment å være midlertidige. Nord ble administrert av Sovjetunionen, sør av USA. I 1948 ble begge selvstendige stater.
1950 Nord-Korea gikk til angrep på Sør-Korea. Krigen ble utvidet til en internasjonal konflikt, med Kina og Sovjet på nordkoreanernes side. USA, med FN i ryggen, støttet Sør-Korea.
1953 Krigen avsluttes med våpenhvile, tapene ligger på mellom to og tre millioner mennesker. Det skrives ingen fredsavtale, og teknisk sett er partene fortsatt i krig.
Nord-Korea fortsetter som en kommunistisk stat, med et lukket, totalitært styresett. Nylig fordømte FN menneskerettighetssituasjonen i landet. All opposisjon slås ned på, folk dømmes vilkårlig til sult, tortur og død.
Sør-Korea er blitt et moderne, demokratisk land, med en økonomi som er 43 ganger så stor som det fattige Nord. Men Sør-Korea sliter med en aggressiv atom-nabo, og minst ni av ti sørkoreanere sier at de føler seg truet av Nord-Korea.
USA er Sør-Koreas nærmeste militære allierte, og propagandaen fra Pyongyang rammer også USA. De siste ukene er forholdet mellom statene blitt enda mer betent, etter at amerikanske etterforskere avslørte at Nord-Korea sto bak hackerangrepet mot Sonys filmstudio som har laget satirefilmen The Interview.